JY LEES NOU SARIE se 2016-sterre: Bennie Fourie is meer as net 'n grapjas!
Hy het jou al baie laat lag. Van 2015 se "zitaar" in Mooirivier tot die one-liners in Hotel: "As die lewe jou suurlemoene gee, sê nee dankie, ek wag vir my mango's". Akteur Bennie Fourie het 'n besige jaar agter die rug. Ons het gaan hoor of sy grappies ooit gaan opdroog.
In Januarie het ons 10 nuwelinge in die vermaakwêreld uitgesonder as jong SA sterre om dop te hou. Dié bekendes het jy die afgelope jaar op verskillende platforms gesien: op die verhoog, op jou slimfoon, op die kassie, op die groot skerm en soms was hulle selfs agter die skerms doenig. Ons gaan nou by hulle almal inloer en hoor hoe elkeen se 2016 was. Ons skop af met Bennie Fourie.
Dit is moeilik om net te sê dat Bennie 'n akteur is en jy kan hom in dit en dat sien speel. Hy het hom hierdie jaar met baie meer as toneelspel besig gehou en was - in 'n neutedop - akteur, mentor, skrywer, regisseur, meubelmaker, blogger, toergids en het homself ook uitgedaag om as komediant op te tree!
Bennie Fourie tree op by Poppy's as komediant. FOTO Instagram (@bennieboekfilm)
Ja, jy het reg gelees. Aan die begin van 2016 het hy 'n uitdaging vir homself gestel: "om stand-up te probeer". In Julie het Schalk Bezuidenhout hom na Poppy's in Melville, Johannesburg, gesleep vir sy eerste probeerslag. Dit was "addictively paralyzing", skryf Bennie op sy Instagram-blad. Die grappies was oor 'n groot verskeidenheid onderwerpe, van Pokémon GO tot by langafstandverhoudings. Die rush, sê hy, is verslawend en dit sal nie die laaste keer wees dat hy dit aandurf nie.
FOTO: Werner Botha van Plastiek Sien vir Bennie as JJ in Sy Klink Soos Lente, 'n romkom soos geen ander nie - dink karre, kitare, musiek, kwinkslae en Johannesburg op sy mooiste. Dié fliek, met Amalia Uys, Stiaan Smith, Elize Cawood, Wilson Dunster en nog vele meer, draai nog by teaters landwyd. Klik hier vir die parodie-video waarin Bennie Sy Klink Soos Lente bemark deur "not Michael de Broglio" te speel. In Junie 2016 het SARIE 'n onderhoud met Bennie, Bouwer en Stiaan gevoer, juis om te hoor hoe hulle dit regkry om al hierdie dinge op een slag te doen. Bennie se antwoord:
"[...] [jy] kom soms op 'n plek waar jy dink: 'Hoorie, ek weet regtig nou nie wat ek doen nie'. Dis wat dit so lekker maak om saam met mense soos Bouwer en Stiaan te werk. Jy het 'n partner in crime, iemand wat saam sukkel en ook verantwoordelikheid deel."
Deur die jaar het jy seker ook die video's gesien wat Bennie en Bouwer vir King Price se #olympicfever en Braaidag gemaak het. Nie? Kyk hier! Bennie skryf hierdie sketse en hy en Bouwer behartig saam die regie en produksie daarvan. Deur die loop van November word daar ook 'n hele reeks nuwe video's bekend gestel ter viering van Movember. Dié advertensies met die barbier Peter de Villiers sal jy ook op SuperSport sien.
Bennie se karakter is die beste vriend van Francois Jacobs s'n. FOTO Dehan Janse van Rensburg Bennie en sy vrou, gespeel deur Lara Kinnear. FOTO Dehan Janse van Rensburg
"2016 was nogal propvol en vol nice eerstes soos Hotel en nou Phil101. Mens hoop maar net dat jy in die jaar daarop ook só besig sal wees."
Hy en Bouwer het reeds 'n datum vir die nasionale uitreiking van die fliek Vuil Wasgoed: 22 Desember 2017. Bennie sê: "Vuil Wasgoed is 'n donker aksie-komedie, 'n komedie wat mense nie noodwendig al aan gewoond is nie". Bekende karakters van die kortfilm is terug en akteurs soos Leandie du Randt en Simoné Nortmann gaan weer hul verskyning maak, saam met Bennie en Bouwer wat ook deel van die rolverdeling is. Stiaan en Bennie hoop ook vir 'n tweede seisoen vanHotel. Oor mense wat dink drama is moeiliker as komedie, sê Bennie:
"Komedie kom baie lig voor en lyk dalk maklik, speels en glad nie diep nie. Dis die lawwe kleinboetie van diep. Maar komedie vat baie probeerslae en goeie tydsberekening van die akteur af. Komedie soek vir alledaagse situasies om onder die vergrootglas te sit. Mense lag as dit iets is waarmee almal kan vereenselwig of al beleef het. Iets soos 'n blikkie oopmaak met koue vingers kan snaaks wees, want mense weet dis moeilik en seer."
Kan jy jouself net die grappies op die toerbus indink! Kyk net hierdie snaakse video van sy reis in Italië: In Junie 2016 het Bennie aan SARIE geskerts en oor sy sukses gesê:
"Ons kan nou al witbrood bekostig! [...] Jy wil dalk toneelspeel, maar soms moet jy ook skryf. Soms moet jy assistent-regisseur wees. Dit hou die pot aan die kook."